
Parlamentul  României

Camera  Deputaţilor
Comisia pentru sănătate şi familie                    Nr.28/156 /  25  iunie 2013                                               

BIROULUI PERMANENT

AL

CAMEREI DEPUTAŢILOR,

Vă înaintăm, alăturat, raportul asupra propunerii legislative pentru modificarea şi completarea Ordonanţei Guvernului nr.12/2008 privind organizarea şi finanţarea rezidenţiatului , trimisă Comisiei pentru sănătate şi familie  pentru examinare pe fond, cu adresa nr. Plx 180 din 3 iunie  2013.
În raport cu obiectul şi conţinutul său, propunerea legislativă face parte din categoria legilor ordinare. 

PREŞEDINTE,
Rodica NASSAR

Parlamentul  României

Camera  Deputaţilor
Comisia pentru sănătate şi familie                    Nr.28/ 156/ 25  iunie 2013                                               

R A P O R T  
asupra propunerii legislative pentru modificarea şi completarea Ordonanţei Guvernului nr.12/2008 privind organizarea
 şi finanţarea rezidenţiatului
În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru sănătate şi familie a fost sesizată spre dezbatere, în fond, cu  propunerea legislativă  pentru modificarea şi completarea Ordonanţei Guvernului nr.12/2008 privind organizarea şi finanţarea rezidenţiatului  trimisă cu adresa nr. Plx 180 din 3 iunie 2013.

Potrivit dispoziţiilor art. 75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată,  a respins propunerea legislativă, în şedinţa din 28 mai 2013.


La întocmirea prezentului raport Comisia a avut în vedere :
· avizul negativ al Consiliului Legislativ (nr.232 din 2.04.2013) ;
· avizul negativ al Comisiei juridice, de disciplină şi imunităţi ( nr.Plx 180 din 12.06.2013);
· avizul negativ al Comisiei pentru buget, finanţe şi bănci       ( nr.22/237 din 11.06.2013);

· avizul negativ al Comisiei pentru muncă şi protecţie socială ( nr.27/345 din 13.06.2013);

· avizul negativ al Comisiei pentru învăţământ, ştiinţă, tineret şi sport ( nr.29/144 din 11.06.2013);
· punctul de vedere al Ministerului Sănătăţii ( nr.EN 2619/2.04.2013).

Propunerea legislativă are ca  obiect de reglementare completarea  Ordonanţei Guvernului nr.12/2008 privind organizarea şi finanţarea rezidenţiatului, aprobată cu modificări şi completări prin Legea nr.179/2008, în sensul ca  medicii rezidenţi , beneficiari ai unei burse de studii să fie obligaţi să lucreze într-o unitate sanitară publică cel puţin 5 ani din momentul obţinerii titlului de specialist.
Membrii Comisiei pentru sănătate şi familie au examinat propunerea legislativă în şedinţa din 18 iunie 2013.

La lucrări au fost prezenţi 17 de deputaţi din totalul de 19 de membri ai comisiei.
La dezbateri a participat, în conformitate cu prevederile art.55 din Regulamentul Camerei Deputaţilor, dl. Răzvan Vulcănescu - subsecretar de stat în Ministerul Sănătăţii.

În urma dezbaterilor, Comisia pentru sănătate şi familie au  hotărât, cu unanimitate de voturi, respingerea propunerii legislative pentru modificarea şi completarea Ordonanţei Guvernului nr.12/2008 privind organizarea şi finanţarea rezidenţiatului,  întrucât propunerea legislativă  a rămas fără obiect, deoarece Ordonanţa Guvernului nr.12/2008, a cărei completare se propune, a fost abrogată prin dispoziţiile art.31 din Ordonanţa Guvernului nr.18/2009 privind organizarea şi finanţarea rezidenţiatului.

În raport cu obiectul şi conţinutul său, propunerea legislativă face parte din categoria legilor ordinare. 

   PREŞEDINTE,                                 SECRETAR,
                Rodica NASSAR                                 Florin BUICU
 Gheorghe Marinescu - şef birou
  Întocmit,           
  Cristina Bologan – consilier  parlamentar                                        

